‘อนุพันธ์’ทุ่มแจกทอง3ล.หนุนเทรดคึก
อนุพันธ์จัดโปรโมชันแจกทองฉลองปีมังกรทอง เสนอสินค้าใหม่ดอลลาร์ล่วงหน้า ขยายนักลงทุน
12 ม.ค. 2555

อนุพันธ์จัดโปรโมชันแจกทองฉลองปีมังกรทอง เสนอสินค้าใหม่ดอลลาร์ล่วงหน้า ขยายนักลงทุน
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ในปี 2555 TFEX ร่วมกับสมาชิกและพันธมิตรจัดโปรโมชันพิเศษ “แจกทองฉลองปีมังกรทอง” สำหรับผู้ลงทุน โดยแจกทองคำหนักกว่า 120 บาท มูลค่ารวมกว่า 3 ล้านบาท เริ่มตั้งแต่วันนี้ถึงวันที่ 30 ก.ย.นี้ 
การแจกทองคำแบ่งออกเป็นไตรมาสแรก 2 และ 3 รางวัลประเภทที่ 1 เทรดสูงสุด มอบทองคำหนัก 20 บาท รางวัลประเภทที่ 2 ยิ่งเทรดยิ่งเฮง มอบทองคำหนัก 1 บาท 20 รางวัล ให้แก่ผู้ลงทุนจากการสุ่ม โดยทุกๆ 300 Points จะได้รับ 1 สิทธิเพื่อใช้ในการสุ่มจับรางวัล นอกจากนี้มีโอกาสรับทองคำเพิ่มอีกเท่าตัว เมื่อเป็นลูกค้าโบรกเกอร์ที่ร่วมโครงการนี้ 
TFEX มุ่งขยายฐานผู้ลงทุน โดยเน้นสร้างความรู้ความเข้าใจเกี่ยวกับอนุพันธ์ กลยุทธ์ในการซื้อขาย การเพิ่มสภาพคล่อง โดยจะสนับสนุนให้สมาชิกเป็นผู้ดูแลสภาพคล่องให้กับอนุพันธ์ทุกประเภท และเตรียมเปิดซื้อขายดอลลาร์ล่วงหน้า (US Dollar Futures) เพื่อเป็นเครื่องมือให้ผู้ลงทุนและผู้ประกอบการในการบริหารความเสี่ยงอัตราแลกเปลี่ยนและเป็นประโยชน์ต่อการซื้อขายฟิวเจอร์สที่อ้างอิงกับสินค้าโภคภัณฑ์อื่นๆ